**ՍԻՍԻԱՆԻ ՀԱՄԱՅՆՔԻ ՂԵԿԱՎԱՐ ԱՐԹՈՒՐ ՍԱՐԳՍՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ԵՐԵԽԱՆԵՐԻ ՊԱՇՏՊԱՆՈՒԹՅԱՆ ՄԻՋԱԶԳԱՅԻՆ ՕՐՎԱ ԿԱՊԱԿՑՈՒԹՅԱՄԲ**

Սիրելի՛ հայրենակիցներ, ջերմորեն շնորհավորում եմ երեխաների պաշտպանության միջազգային օրվա կապակցությամբ: Հունիսի 1-ը երեխաների ամենասիրելի, ամենագունեղ ու պայծառ տոնն է: Իսկ մեծերիս համար խորհելու ևս մեկ առիթ՝ պարտավորությունների ու մեր երեխաների ապահով ապագայի կառուցման պատասխանատու առաքելության վերաբերյալ: Մեր պարտքն է նրանց մանկությունը դարձնել անհոգ ու լուսավոր, ընձեռել լավ կրթություն ստանալու հնարավորություն, նպաստել նրանց բազմակողմանի զարգացմանը: Սիսիանի համայնքապետարանի կողմից իրականացվող ծրագրերի և աշխատանքների գերակշիռ մասն ուղղված է մեր համայնքի բալիկների կյանքն առավել ապահով ու բարեկեցիկ դարձնելուն: Համայնքային ենթակայության բոլոր նախակրթարաններում, վստահաբար կարող եմ ասել, որ խնդիրներ գրեթե չկան: Անցյալ տարի վերանորոգվեցին համայնքի երկու մեծ նախակրթարանները, բնակավայրերում բացվեցին խմբասենյակներ, կառուցվեցին խաղահրապարակներ: Հնարավորություն ենք ընձեռել մեր տաղանդաշատ փոքրիկներին մասնակցելու տարբեր փառատոնների ու մրցույթների, ելույթ ունենալու մեծ բեմերում, սպորտային հարթակներում: Ինչպես նախորդ ամառ, այս տարի ևս կկազմակերպվեն տարատեսակ մշակութային ու սպորտային միջոցառումներ՝ մեր փոքրիկների ամառային հանգիստը առավել բովանդակալից դարձնելու համար: Առանձնակի ջերմությամբ շնորհավորում եմ հատուկ խնամք պահանջող բոլոր փոքրիկներին, մաղթում եմ նրանց ուրախ մանկություն և անհոգ ժպիտ: Թող որ բոլոր մանուկները լինեն պաշտպանված, հեռու մեծերի աշխարհին հատուկ դժվարին խնդիրներից: Մաղթում եմ նրանց հեքիաթային ու սիրով լեցուն մանկություն:

***Շնորհավոր հունիսի 1:***